Fly nødlandet - passasjerer skal ha krevd mer alkohol
Flyet var på vei til London klokken 15.15 i ettermiddag og skulle for lengst vært fremme. Men to passasjerer, en 32 år gammel kvinne fra Australia og en 34-åring fra Finland, skal ifølge politet ha oppført seg såpass ufint og kranglete mot personalet, at kapteinen nektet å ha de med videre. Dermed måtte flyet nødlande på Sola i Stavanger.Ifølge Rogaland politidistrikt var de to beruset og skal ha begynt å bråke fordi tilgangen til røyk og alkohol ikke var god nok. - De to var ruset og de ble oppfattet såpass forstyrrende at flyet nødlandet, sier operasjonsleder Sølvi Didriksen Ramdal til VG Nett. Hun sier videre at det er usikkert om flyselskapet SAS vil anmelde hendelsen. Preben Krogh Jacobsen er passasjer på SAS flyet. Han sier beskriver det hele som svært ubehagelig. - De to virket veldig ruset og det ble en ganske høylytt diskusjon med besetningen. Det var veldig ubehagelig, sier han.Flyet nødlandet på Sola og flere politibetjenter dukket opp på flyplassen og tok med seg de to passasjerene. - Nå sitter de i arresten, anmeldt for å ha forstyrret alminnelig ro og orden. Det var ingen dramatikk i selve pågripelsen, sier Ramdal. Krogh Jacobsen forteller at flere i besetningen nektet å bli med videre på reisen. - Fire av de som jobber om bord på flyet gikk av og nektet å bli med videre. Vi har sittet her og ventet nå på ny besetning, sier han. Et nytt fly skal nå være på vei til London med passasjerene etter nesten to timers stopp på Sola og Stavanger lufthavn.
To passasjerer skal ha truet kabinpersonalet da de ikke fikk mer alkohol eller røyk. Det hele endte med at flyet måtte nødlande.